Diari Oficial de la Generalitat Valenciana


Sumari del DOGV 9367, del 22-06-2022 (2022/5872)

RESOLUCIÓ de 16 de juny de 2022, conjunta de la Direcció General de Formació Professional i Ensenyaments de Règim Especial i de la Direcció General d'Ocupació i Formació de Labora, per la qual s'aproven les instruccions per a gestionar la formació de certificats de professionalitat en centres educatius públics de la Generalitat Valenciana que imparteixen Formació Professional.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9367

Data del DOGV
:   22-06-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/5872


Data del document
:   16-06-2022

Organisme emissor
:   Servei Valencià d'Ocupació i Formació

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport

RESOLUCIÓ de 16 de juny de 2022, conjunta de la Direcció General de Formació Professional i Ensenyaments de Règim Especial i de la Direcció General d'Ocupació i Formació de Labora, per la qual s'aproven les instruccions per a gestionar la formació de certificats de professionalitat en centres educatius públics de la Generalitat Valenciana que imparteixen Formació Professional. [2022/5872]  
  
  
La Conselleria d'Educació, Cultura i Esport és l'encarregada de regular l'acció formativa dels diferents centres educatius que imparteixen Formació Professional a la Comunitat Valenciana.  
La Conselleria d'Economia Sostenible, Sectors Productius, Comerç i Treball és l'organisme encarregat de gestionar les polítiques d'ocupació i Formació Professional i la intermediació entre oferents i demandants en el mercat de treball i l'orientació laboral a la Comunitat Valenciana, de manera coordinada amb altres òrgans administratius de la Generalitat Valenciana.  
Ambdues conselleries de forma conjunta propiciaren la creació del marc normatiu que regula l'oferta de Formació Professional per a l'ocupació en els centres docents públics a la Comunitat Valenciana i que és l'establit pel Decret 74/2019, de 24 de maig, del Consell, de determinació dels requisits i el procediment d'aprovació de l'oferta integrada de Formació Professional en instituts d'Educació Secundària autoritzats, i per l'Ordre 2/2021 de 25 de novembre, conjunta, de la Conselleria d'Educació, Cultura i Esport i de la Conselleria d'Economia Sostenible, Sectors Productius, Comerç i Treball, per la qual es desenvolupa el Decret 74/2019, de 24 de maig, del Consell, pel qual es determinen els requisits i el procediment d'aprovació de l'oferta integrada de Formació Professional en instituts d'educació secundària autoritzats en la Comunitat Valenciana.  
A més a més, cal tindre en compte que el Reial decret 62/2022, de 25 de gener, de flexibilització dels requisits exigibles per a impartir ofertes de formació professional conduents a l'obtenció de certificats de professionalitat, així com de l'oferta de Formació Professional en centres del sistema educatiu i de Formació Professional per l'ocupació, genera una nova oportunitat en la planificació de l'oferta de Formació Professional per a l'ocupació en els centres docents públics.  
  
Per tot el que s'ha exposat, és necessari regular les particularitats del desenvolupament de les accions formatives autoritzades.  
Amb tot l'anterior, tenint en compte el que s'estableix en l'article 6 del Decret 74/2019, de 24 de maig, sobre el procediment per a l'autorització de l'oferta integrada, així com el que es preveu en l'article 4.2.b i c de l'Ordre 2/2021 de 25 de novembre, i per les atribucions conferides pel Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, i pel Decret 175/2020, de 30 d'octubre, del Consell, d'aprovació del Reglament orgànic i funcional de la Conselleria d'Economia Sostenible, Sectors Productius, Comerç i Treball, resolem:  
  
  
Primer. Objecte i àmbit d'aplicació  
És objecte d'aquesta resolució regular la gestió de la formació conduent a l'obtenció de certificats de professionalitat i especialitats formatives corresponents al catàleg del SEPE en els centres educatius públics de la Comunitat Valenciana que imparteixen Formació Professional: centres integrats públics de Formació Professional i instituts d'Educació Secundària.  
  
Segon. Planificació de l'oferta  
La direcció general competent en matèria de Formació Professional del sistema educatiu, una vegada analitzats els informes dels consells territorials i altres de les diferents administracions de la Generalitat Valenciana, i d'acord amb el que estableix l'article 7 de l'Ordre 2/2021 de 25 de novembre, conjunta, de la Conselleria d'Educació, Cultura i Esport i de la Conselleria d'Economia Sostenible, Sectors Productius, Comerç i Treball, per la qual es desplega el Decret 74/2019, de 24 de maig, del Consell, pel qual es determinen els requisits i el procediment d'aprovació de l'oferta integrada de Formació Professional en instituts d'Educació Secundària autoritzats a la Comunitat Valenciana, elaborarà una planificació anual de l'oferta de certificats de professionalitat i especialitats formatives del catàleg del SEPE a impartir en els centres educatius de competència de la Conselleria d'Educació, Cultura i Esport que imparteixen Formació Professional, atenent els criteris d'idoneïtat, ocupabilitat i territorialitat.  
  
  
Tercer. Desenvolupament de la programació formativa  
Una vegada autoritzada, en els centres docents públics, l'oferta formativa conduent a l'obtenció de certificats de professionalitat, i si és el cas especialitats formatives, aquests desenvoluparan la seua programació coordinadament amb la resta de l'oferta de Formació Professional assignada.  
  
Quart. Personal docent  
1. El professorat del sistema educatiu pot impartir mòduls formatius de certificats de professionalitat en aplicació del Reial decret 62/2022, de 25 de gener, de flexibilització dels requisits exigibles per a impartir ofertes de formació professional conduents a l'obtenció de certificats de professionalitat, així com de l'oferta de Formació Professional en centres del sistema educatiu i de Formació Professional per a l'ocupació.  
  
2. No obstant, per a la realització d'accions formatives en les quals participe LABORA, caldrà tindre en compte el que disposa el Decret 220/2017, de 29 de desembre, del Consell, pel qual es regula la borsa de treball temporal de personal expert docent i s'aproven les bases del procediment de selecció i nomenament per a la realització d'accions formatives en les quals participe LABORA.  
3. Per a la participació del personal docent del sistema educatiu, cal tindre en compte la correspondència de les unitats de competència associades als mòduls professionals, d'acord amb el que disposa l'article 4 del Reial decret 62/2022, de 25 de gener, de flexibilització dels requisits exigibles per a impartir ofertes de Formació Professional conduents a l'obtenció de certificats de professionalitat, així com de l'oferta de Formació Professional en centres del sistema educatiu i de Formació Professional per a l'ocupació.  
4. La càrrega docent dels mòduls formatius dels certificats de professionalitat i/o especialitats formatives assignada a cada centre ha d'incloure les hores dels mòduls d'aquesta formació, les hores de coordinació i tutoria necessàries i les hores de realització de les pràctiques no laborals corresponents.  
5. Aquestes hores formen part de l'horari individual del professorat del sistema educatiu i de l'horari del centre i la seua distribució correspon a la direcció, aplicant els mateixos criteris que per a la resta de la càrrega lectiva.  
6. La distribució de la càrrega lectiva pot conformar horaris de dedicació compartida o horaris exclusius de docència en certificats de professionalitat i/o especialitats formatives.  
  
Cinqué. Horaris de dedicació compartida  
1. Per poder conformar horaris de dedicació compartida del professorat dedicat a la docència en certificats de professionalitat o especialitats formatives i de cicles formatius, la planificació d'aquesta ha d'estar definida abans del procés de determinació de les necessitats de professorat del centre.  
2. Es pot conformar horaris amb dedicació compartida a les dues tipologies de Formació Professional, en els següents casos:  
a) Sempre que l'estructura dels estudis a compartir ho permeta i la direcció d'estudis puga generar aquests amb criteris d'organització horària coherent.  
b) Quan el professorat definitiu no complete horari amb la càrrega docent de cicles formatius atribuïda al centre, i siga competent per impartir els certificats de professionalitat assignats i/o especialitats formatives.  
c) Quan l'alumnat del centre està en els períodes de formació en empresa, en aquest cas, la direcció d'estudis del centre podrà reestructurar l'horari docent per a impartir aquesta formació sense perjudici de l'activitat habitual del centre educatiu i sense desatendre cap de les obligacions que té encomanades per aquesta.  
  
Sisé. Horaris de dedicació exclusiva  
1. En el cas que l'estructura dels estudis no permeta la generació d'horaris de dedicació compartida, es podran generar horaris de professorat dedicat exclusivament a certificats de professionalitat i/o especialitats formatives, en el centre.  
2. No obstant el que estableix el punt anterior, si conjunturalment al llarg del curs escolar hi ha algun període d'inactivitat en la docència de certificats de professionalitat i/o especialitats formatives, la direcció d'estudis del centre podrà assignar altres tasques lectives com desdoblaments de mòduls de cicles formatius o codocència amb un altre professorat.  
3. En el cas que es necessite contractar personal específic per a la impartició dels certificats de professionalitat i/o especialitats formatives, al marge de les plantilles de professorat determinades en el procés anual d'assignació d'aquestes, es procedirà a la contractació de professorat especialista segons la normativa existent per a aquest professorat i pel temps necessari per a completar la formació assignada.  
  
  
Seté. Coordinació i tutoria  
1. Per a facilitar el correcte desenvolupament de la docència de Formació Professional per a l'ocupació es podrà nomenar un coordinador de certificats de professionalitat i/o especialitats formatives.  
2. Sobre la coordinació cal tindre en compte el següent:  
a) Ha de correspondre a un membre del professorat que impartisca docència en els certificats de professionalitat i/o especialitats formatives oferides pel centre. Pera la coordinació, es podrà tindre hores lectives de còmput anual, en funció de les hores totals de formació atribuïda al centre.  
b) Les seues funcions són les de donar suport al personal docent, supervisar el seu funcionament, gestionar la inscripció dels participants i comprovar que el certificat es desenvolupa d'acord amb els estàndards dels reial decrets que els regulen, i les especialitats formatives d'acord amb les guies reguladores d'aquestes.  
c) Gestionar i valorar les sol·licituds corresponents a les convocatòries anuals de LABORA per a la concessió de beques i ajudes per a les persones treballadores desocupades que participen en accions formatives finançades en el marc de l'oferta formativa de LABORA - Servei Valencià d'Ocupació i Formació, d'acord amb les instruccions dictades per LABORA.  
Als efectes del que estableixen els apartats b) i c), s'utilitzaran els sistemes d'informació propis de LABORA als quals se'ls donarà accés.  
  
3. Sobre la tutoria cal tindre en compte el següent:  
a) Ha de correspondre a una persona que impartisca o vaja a impartir docència directa en el certificat de professionalitat i/o especialitat formativa.  
b) Les seues funcions són les relacionades directament amb el seguiment del procés d'aprenentatge en el desenvolupament de les pràctiques no laborals, l'assessorament i l'avaluació de l'alumnat, així com atendre les consultes d'aquests.  
  
Huité. Finançament de la formació  
1. El finançament de l'oferta formativa de certificats de professionalitat impartida pels centres públics de Formació Professional del sistema educatiu correspon a la Conselleria d'Economia Sostenible, Sectors Productius, Comerç i Treball, que transferirà els recursos necessaris a la Conselleria d'Educació, Cultura i Esport.  
2. L'import d'aquests recursos ve determinat pel cost real del professorat necessari per a la impartició dels certificats de professionalitat oferits per la Conselleria d'Educació, Cultura i Esport incrementats en un 15 % per a despeses de funcionament dels centres educatius.  
  
3. L'origen dels fons seran els finalistes distribuïts mitjançant sengles conferències sectorials, d'Educació i Formació Professional i de Treball i Assumptes Laborals, i per tant, estarà condicionada als crèdits disponibles derivats d'aquestes.  
4. La Conselleria d'Educació, Cultura i Esport deurà justificar els crèdits transferits d'acord amb les instruccions i terminis que resulten d'aplicació per LABORA.  
  
Nové. Despeses de funcionament  
1. L'import corresponent a les despeses de funcionament dels centres educatius necessàries per a impartir els certificats de professionalitat serà responsabilitat de la Conselleria d'Educació, Cultura i Esport, que les transferirà als centres educatius.  
2. Les despeses de funcionament que tinguen els centres educatius sobre els fons transferits s'han de justificar a la Conselleria d'Educació, Cultura i Esport d'acord amb el model de gestió, contractació i justificació de la despesa en els centres docents no universitaris.  
3. Els centres educatius estan obligats a complir els protocols establits per la Conselleria d'Educació, Cultura i Esport.  
  
Desé. Inscripció, requisits i selecció de l'alumnat  
1. Els centres educatius han d'organitzar els processos de selecció i matrícula de l'alumnat en coordinació amb l'Espai LABORA de l'oficina del Servei Valencià d'Ocupació i Formació que se li assigne. Amb aquesta finalitat el centre educatiu sol·licitarà del corresponent Espai LABORA la preselecció de l'alumnat desocupat, d'acord amb les instruccions que anualment dicte LABORA.  
  
2. L'alumnat dels certificats de professionalitat tindrà els mateixos drets i deures que la resta de l'alumnat del centre.  
3. L'alumnat del centre matriculat en els cicles formatius de Formació Professional del sistema educatiu es podrà inscriure en els cursos dels certificats de professionalitat i especialitats formatives de la formació per a l'ocupació mitjançant la seua inscripció en l'Espai LABORA corresponent, d'acord amb els requisits establits en els corresponents reial decrets i guies reguladores.  
  
Onzé. Assegurança  
1. L'alumnat matriculat en els certificats de professionalitat i especialitats formatives estarà cobert per la pòlissa d'assegurança que la Conselleria d'Educació, Cultura i Esport subscriga a l'efecte.  
2. Aquesta assegurança cobrirà tant els períodes de formació al centre educatiu, com els de formació a les empreses.  
  
València, 16 de juny de 2022.- El director general de Formació Professional i Ensenyaments de Règim Especial: Manuel Gomicia Giménez. La directora general d'Ocupació i Formació de LABORA: Rocío Briones Morales.